AlexejDobrolubov/national_council_slovak_2010 huggingface dataset:
33. schôdza NR SR - 2.deň - B. popoludní
Dátum: 2025-03-26
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

90. Ďakujem veľmi pekne, pán predsedajúci. A ja by som sa veľmi rád venoval aj tomu, čo bolo povedané vo faktických poznámkach, ale máme dvoch predsedajúcich, pána Danka aj Pročka. Tak budem sa venovať, pán Pročko, vyslovene tomu, čo hovoril pán podpredseda Národnej rady vo svojom vystúpení. A v zásade veľmi správne pomenoval to, akým spôsobom sa tu vládlo počas rokoch 2020 až rokoch 2023, počas vlády, ktorá zvolila pána generálneho prokurátora. Bolo veľmi zábavné sledovať tváre a v zásade nielen tváre, ale aj reakcie, to, ako ti, pán podpredseda, skákali do reči, nenechali ťa dohovoriť, lebo strašne ťažko sa im počúvala pravda o tom, čo dorobili s verejnými financiami, keďže v predošlej rozprave tu bola častokrát skloňovaná konsolidácia, ktorú spôsobili v zásadne len oni, pretože 20 miliónov, miliárd, keby to bolo miliónov tak fajn, 20 miliárd eur nikto netuší, kde sú. Nič hmotné nezostalo, nič hmotné. A zostalo po nich mnoho, mnoho krutých osudov, mnoho ľudí, ktorým zdevastovali životy. A veľmi správne si povedal aj to, že zomierajú ľudia vo väzbách. A pani poslankyňa Kolíková sa síce bráni, že to je kolobeh života, že ľudia umierajú aj vo väznici, teda vo výkone trestu aj vo väzbe. Ale v prvom rade nemajú čo robiť v nezákonnej väzbe, tak ako to bolo počas rokoch 2020 až 2023. A tým pádom je za to zodpovedná bývalá vláda a síce pani bývalá ministerka Kolíková.
33. schôdza NR SR - 1.deň - B. popoludní
Dátum: 2025-03-25
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

172. Ďakujem veľmi pekne za slovo, pán predsedajúci. Pán poslanec Valášek, ďakujem za konštruktívny príspevok. V zásade myslím si, že aj vzhľadom na to, že ste veľmi aktívny v kritike situácii v Policajnom zbore, samozrejme, je potrebné riešiť tú situáciu predovšetkým vo vnútri Policajného zboru, ale asi sa zhodneme na tom, že keď chceme zvýšiť tú obsadenosť tabuliek v Policajnom zbore, tak to potrvá dlhšie ako to, akým spôsobom vie minister obrany cez tento zákon pomôcť bezpečnosti občanov Slovenskej republiky tým, že sa vytvoria tieto žandárske hliadky, ktoré, ktorých kompetencie sú jasne zadefinované. Čiže ja osobne si myslím, že táto kritika v zásade má svoje, teda nemá až také logické vysvetlenie aj vzhľadom na to, akým spôsobom je Policajný zbor v momentálnej situácii situovaný tým, že tam je ten obrovský podstav. Takže pevne verím, že možno v druhom čítaní prehodnotíte a podporíte ho v takomto znení.
33. schôdza NR SR - 1.deň - B. popoludní
Dátum: 2025-03-25
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

158. Ďakujem veľmi pekne za slovo, pán predsedajúci. Pán Vančo, ja skutočne veľmi rád počúvam vaše prejavy, vaše konšpirácie pána poslanca Vanča a ja vám chcem povedať, že u nás v SMER-e sa hovorí o tom, že to miesto držíme pre vás. Čiže, pán poslanec Vančo, podľa mňa budete ďalší sudca Ústavného súdu. Keď ste hovorili, pán poslanec, o trafike, ja sa chcem opýtať, ako hlasoval pán poslanec Valášek, keď sa v tejto Národnej rade menil zákon, aby sa právoplatne odsúdený zločinec Lipšic, neprokurátor, politik, mohol stať špeciálnym prokurátorom. Že kde ste boli vtedy v Progresívnom Slovensku a ako hlasoval pán poslanec Valášek. Váš poslanec Valášek, ktorý bol súčasťou v zásade bývalej Národnej rady. A ešte keď ste hovorili o tom Ústavnom súde, tak by som sa chcel opýtať, že kde ste boli vy a predstavitelia z Progresívneho Slovensko, keď pán prezident Kiska, právoplatne odsúdený daňový podvodník a podvodník s pozemkami, váš líbling, dokonca v zmysle nálezu Ústavného súdu porušil ústavné práva piatich alebo šiestich kandidátov, ktorí boli riadne zvolení Národnou radou. Je na to nález Ústavného súdu, keď odmietol vymenovať presnú polovicu, teda troch sudcov Ústavného súdu, a vtedy vám vôbec nevadilo, že svojvôľou Kisku bol zablokovaný Ústavný súd, teda zásadnejším spôsobom ako teraz, keď tam chýba jedno miesto, keď tam chýbali tri miesta len kvôli tomu, že pán poslanec, teda pán prezident Kiska jednoducho svojvoľne odmietol naplniť dikciu ústavy, ktorá mu veľmi jasne prikazovala vybrať si z navolených členov presnú polovicu. Kde ste boli vtedy v Progresívnom Slovensku? Vtedy vám nevadilo nič, pretože máte dvojaký meter, tak ako pri každej jednej téme, Ďakujem.
23. schôdza NR SR - 11.deň - A. dopoludnia
Dátum: 2024-12-10
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

12. Pán predseda, tridvajednotku bude, bude otvárať rezort v roku 2025. Zvolili sme takýto postup, pretože pre rýchlosť času nebola iná možnosť, ako to urobiť rýchlejšie a nakoľko považujeme to za vážny problém, čo ste na konci dňa uznali aj vy, tak z toho dôvodu sa pristúpilo k takejto forme. A v tomto prípade si myslím, že je skutočne potrebné pozerať na to, že o čom sa bavíme a nie, ako to robíme. Ďakujem.
23. schôdza NR SR - 10.deň - B. popoludní
Dátum: 2024-12-09
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

40. Ďakujem veľmi pekne. Pani poslankyňa, len na margo toho, že som sa mal dopustiť ja porušenia toho rokovacieho poriadku, no ústavnoprávny výbor neprijal uznesenie. Ja som nemal o čom de facto informovať plénum Národnej rady. Ale vrátim sa ku pánovi poslancovi Hargašovi, pretože on sa tak, bytostne sa ho to dotklo, to veto pána prezidenta. Ja mám pocit, že vy ste ho museli voliť, toho pána prezidenta, rozhodne keby som si nebol istý, že ste ho predtým nechceli za premiéra, tak by som si povedal, že ste museli toho pána prezidenta voliť, keď sa takto zaujímate o jeho veto. A rozhodne súhlasím aj s tým, že mal tu byť pán navrhovateľ, aby sme mohli mať o niečo lepšiu diskusiu. Ďakujem pekne.
23. schôdza NR SR - 10.deň - B. popoludní
Dátum: 2024-12-09
Poslanec: Glück, Richard (SMER - SD)
Druh vystúpenia: Vystúpenie v rozprave

32. Ďakujem veľmi pekne za slovo. Vážený pán Hargaš, ja som pripravený na takúto debatu o médiách, môžme si, môžme si ju dať hocikedy. Je to vec, o ktorej treba diskutovať, pretože médiá, ktoré ste vy spomenuli, na základe toho som aj ja reagoval s faktickou poznámkou, je určite vec, o ktorej treba nahlas diskutovať. A ja ešte by som sa chcel vrátiť k tomu, len pani Plaváková si myslela, že ja porušujem rokovací poriadok, tak ma začala napomínať, ale v skutočnosti porušovala rokovací poriadok pani poslankyňa, pretože ja som reagoval na to, čo predrečník pán poslanec Hargaš hovoril, to znamená, že ja som bol pri téme jeho rozpravy, ktorá bola tiež, od Adama zobral túto tému, ako sa hovorí. A najviac ma upútalo, ako ste, pán Hargaš, mimochodom, ste tu rátali, že koľko nás je, ja súhlasím a poviem to ešte raz, pán navrhovateľ by tu mal byť rozhodne, ale zase vás je tu šesť. Akože to tiež zase nerobme z toho, že vy tu ste všetci pripravení robiť a je vás tu šesť. Hold, trošku síce menej, ako keď idete odvolávať ministra, ale tam tiež neviete byť všetci, ale však budiž, to už je raz tak. A ešte čo som to chcel povedať? Už viem, HLAS, HLAS. Hovorili ste dosť o HLAS-e a vyvíjali ste na nich taký nejaký, neni tu nikto, ale taký mentálny, nejaký že morálny, ste na nich dávali taký morálny dôraz, že HLAS, že vy ste tí slušní v tej koalícii, tak ja sa pýtam, že to je ten HLAS, s ktorým ste chceli vládnuť, ktorým ste dokonca núkali stoličku premiéra? Tuším, že tam bola ponuka aj na ministra vnútra, takže či to je ten istý HLAS, sa pýtam. (Reakcie z pléna. Potlesk.)
23. schôdza NR SR - 10.deň - B. popoludní
Dátum: 2024-12-09
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

28. Ďakujem veľmi pekne za slovo, vážený pán predsedajúci. Pán Hargaš, ja som teda nevedel, či sedím v parlamente, alebo pozerám nejakú stand up comedy show, však vy ste si tak aj vyžadovali potlesk od vašich kolegov alebo smiech, preto ste to povedali že humorne. V jednej veci s vami súhlasím, ja si osobne myslím, že pán, pán Lučanský tu mohol byť, bol by som rád, ak by tu bol, a veľmi ma zaujala pasáž, keď ste hovorili o inom názore, o tolerancii iného názoru. S tým takisto súhlasím, pán Hargaš, ale rozhodne to nie ste vy a strana, ktorú zastupujete. Nie ste ľudia, ktorí tolerujú iný názor, dokonca vy osobne ste boli vo vláde, ktorá vypínala weby s iným názorom, ako ste mali vy. Takže áno, však dohodnime sa na tom, že rešpektovať iný názor treba, ale mohli by ste začať aj od seba teda. Hovorili ste o útokoch na médiá, ale je podľa teba, podľa vás, pardon, je podľa vás na mieste, ak isté médiá, ktoré vám robia od rána do večera nejaké piár, hovoríme o Denníku N, v ktorom má dokonca nejaký podiel vlastnícky otec vášho, vášho predsedu, dneska vyšla perfektná informácia, že píšu knihu, že ako poraziť Fica. (Reakcia z pléna.) Ja reagujem na pána, na pána predrečníka, ktorý hovoril o médiách (reakcia z pléna), ale reagujem naňho. Hovoril o médiách? Hovoril o médiách. Tak ma nevyrušujte, pani kolegyňa. Nevyrušujte ma! Vy porušujete rokovací poriadok. Poprosím vrátiť späť trošku čas, lebo pani Plaváková... (Prerušenie vystúpenia predsedajúcim.) Gašpar, Tibor, podpredseda NR SR Pokračujte, pán poslanec. Glück, Richard, poslanec NR SR Tak ale však mi, zobrala mi myšlienku. Pani Plaváková... (Prerušenie vystúpenia predsedajúcim.) Gašpar, Tibor, podpredseda NR SR Môžte sa ešte prihlásiť ako spravodajca. Glück, Richard, poslanec NR SR A vidíte, tak to sa prihlásim asi aj. Dobre. Ďakujem.
23. schôdza NR SR - 9.deň - A. dopoludnia
Dátum: 2024-12-06
Poslanec: Glück, Richard (SMER - SD)
Druh vystúpenia: Vystúpenie v rozprave

4. Ďakujem veľmi pekne za slovo. Vážený pán predsedajúci, vážený pán minister, dovoľte mi, prosím, ako určenému spravodajcovi výboru predniesť spoločnú správu výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 281/2015 Z. z. o štátnej službe profesionálnych vojakov a o zmene a doplnení niektorých zákonov v znení neskorších predpisov. Máme to uvedené ako tlač 515, sme v druhom čítaní. Výbor Národnej rady Slovenskej republiky pre obranu a bezpečnosť ako gestorský výbor podáva Národnej rade spoločnú správu výborov Národnej rady Slovenskej republiky. Národná rada Slovenskej republiky uznesením č. 572 zo dňa 23. 10. 2024 pridelila vládny návrh zákona, ktorým sa mení a dopĺňa zákon č. 281/2015 Z. z. o štátnej službe, tlač 515, na prerokovanie týmto výborom: Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre obranu a bezpečnosť ako gestorskému. Výbory prerokovali návrh zákona v stanovenej lehote. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Výbory Národnej rady Slovenskej republiky, ktorým bol pridelený návrh zákona, zaujali nasledovné stanoviská: ústavnoprávny výbor odporučil návrh zákona schváliť s pozmeňujúcimi a doplňujúcimi návrhmi. Výbor Národnej rady pre obranu a bezpečnosť odporučil návrh zákona schváliť s pozmeňujúcimi a doplňujúcimi návrhmi. Z uznesení Národnej rady Slovenskej republiky vyplývajú tieto pozmeňujúce a doplňujúce návrhy, ktoré sú zapracované v spoločnej správe. Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených v bodoch III tejto správy a v stanoviskách poslancov vyjadrených v rozprave k tomuto návrhu zákona odporúča hlasovať o bodoch zo spoločnej správy takto: o bodoch číslo 1 až 9 hlasovať spoločne a tieto schváliť. Zároveň odporúča Národnej rade Slovenskej republiky predmetný návrh zákona schváliť v znení schválených pozmeňujúcich a doplňujúcich návrhoch uvedených v tejto správe. Gestorský výbor ma určil ako spoločného spravodajcu výborov vystúpiť na schôdzi Národnej rady k uvedenému návrhu zákona v druhom a treťom čítaní, predniesť spoločnú správu výborov a odôvodniť návrh a stanovisko gestorského výboru. Spoločná správa výborov Národnej rady bola schválená uznesením Výboru Národnej rady Slovenskej republiky pre obranu a bezpečnosť č. 83 na svojej 36. schôdzi. Ďakujem, pán predsedajúci, skončil som. Otvorte, prosím, rozpravu, do ktorej sa zároveň hlásim ako prvý, som uve... aj zapísaný v písomnej časti rozpravy. Ďakujem pekne.
33. schôdza NR SR - 14.deň - B. popoludní
Dátum: 2025-04-15
Poslanec: Goga, Pavol (SMER - SD)
Druh vystúpenia: Vystúpenie s faktickou poznámkou

175. Ďakujem za slovo, pán podpredseda. Dovoľte aj mne, aby som ospravedlnil pána Gašpara, tak ako to hovoril môj kolega Glück, išiel do TA3, takže tie invektívy budú trošku prehnané. Chcem poďakovať pánovi podpredsedovi za vystúpenie k zákonu o mimovládnych organizáciách a povedať, že aj keď iniciátorom uvedeného zákona sú aj páni poslanci Národnej rady Slovenskej republiky, podporila ho aj vláda Slovenskej republiky, ktorá viackrát zdôrazňovala, že tento zákon nechce ani nemá záujem obmedziť slobodu združeniam, ale práve naopak, cieľom je zvýšiť transparentnosť i financovanie a fungovania, a to je v súlade s verejným záujmom a existujúcou právnou úpravou. Vláda Slovenskej republiky potvrdila, že tento návrh zákona vychádza z odporúčaní Európskej únie, Organizácie pre hospodársku spoluprácu a rozvoj OECD a tiež skupiny štátov proti korupcii GRECO. Takže označenie návrhu ako ruský zákon je iba manipulácia verejnosti opozíciou a niektorými mimovládnymi organizáciami. Ako by sa opozícia bála transparentnosti a poskytnutia priestoru na súčinnosť pri kontrole toku financií. Ak chceme, aby sa posilnila dôvera v neziskový sektor, tak aj tento návrh zákona, v ktorom tento, o ktorom teraz rokujeme, k takémuto posilneniu vedie. Ďakujem pekne.
33. schôdza NR SR - 8.deň - A. dopoludnia
Dátum: 2025-04-04
Poslanec: Goga, Pavol (SMER - SD)
Druh vystúpenia: Vystúpenie s faktickou poznámkou

147. Ďakujem za slovo, pán predsedajúci. Pán poslanec, ja ti chcem takisto poďakovať za tvoje vystúpenie. Je také typické pre teba. Bolo aj tak ľudsky povedané, tak to cítiš, tak to vnímaš a zaradil si do svojho vystúpenia aj nejaké biblické motívy, teda biblické motívy a zaradil si aj politologické motívy s cieľom nájsť možno nejaký spoločný prienik medzi naším a vaším návrhom, ako si to nazval. A, samozrejme, neviem, ako prejde hlasovanie, či prejde do druhého čítania, resp. či sa nakoniec ten prienik nájde, len mrzí ma jedno, že tu nie je ani jeden poslanec Progresívneho Slovenska, ktorý sa tak strašne a vehementne obhajujú rešpektom voči všetkým ostatným, a myslím si, že si to mali vypočuť. Bolo by to aj pre nich určite užitočné. Ďakujem.
22. schôdza NR SR - 4.deň - A. dopoludnia
Dátum: 2024-10-25
Poslanec: Goga, Pavol (SMER - SD)
Druh vystúpenia: Vystúpenie s faktickou poznámkou

98. Ďakujem za slovo, pán podpredseda. Odvolávanie ministra je vždycky vážna vec. To si musíme uvedomiť, a tak by to aj malo, malo byť. Avšak pod váhou argumentov vystupujúcich za vládnu koalíciu a vás, pán podpredseda, sa z toho stáva taká celodenná fraška. Mám na mysli aj to, že pani Kolíková už svojimi neustále opakujúcimi argumentmi nemôže ani nás presvedčiť a nepresvedčí ani verejnosť, maximálne tak svoje spriaznené médiá. Osobne si myslím, že za svoje konanie na mieste ministerky spravodlivosti by už asi nemala ani sedieť v parlamente. A o jej ľútosti ste to povedali presne. Myslím, že už aj verejnosť vníma ich argumenty a dôvodovú správu za znôšku nepravdivých argumentov. Otáča sa to proti nej a vyjde z toho aj za na neúčasti jej kolegov z opozície a jej podpore v pléne. Ďakujem pekne.
19. schôdza NR SR - 13.deň - B. popoludni
Dátum: 2024-10-02
Poslanec: Goga, Pavol (SMER - SD)
Druh vystúpenia: Vystúpenie s faktickou poznámkou

10. Ďakujem za slovo. Ako naši bratia Česi vravia, trio famózní – Heger, Matovič, Ódor – sú zodpovední za rozvrat verejných financií. Hovoria to aj naši ekonómovia, hovoria to aj európski ekonómovia. Síce strana SaS odišla z vlády, to ju ctí, ale je zodpovedná za rozvrat verejných financií, to si povedzme. A ako už tu bolo povedané pánom podpredsedom a spomínal aj pána Ódora. Ja budem trošku konkrétnejší a poviem, akým spôsobom pán Ódor navrhol konsolidáciu verejných financií a dovoľte mi prečítať niekoľko čísel, aby som sa nepomýlil. Ide o zvýšenie sadzby na základné potraviny z 10 na 22, knihy, hudobniny, noviny z 10 na 22, gastro, rekreácia z 10 na 22 a sociálne podniky z 10 na 22, podpora nájomného bývania z 5 na 22 a zároveň aj zrušenie sociálnych benefitov, zrušenie 13. dôchodku, zníženie prídavkov na dieťa a kočíkovného pre domácnosti mimo hmotnej núdzi, zrušenie obedov zadarmo, skrátenie doby poberania rodičovského príspevku, zrušenie vlakov zadarmo pre študentov a dôchodcov, zjednotenie dôchodkového veku mužov a žien. Takto by vyzerala konsolidácia, ako by ju robilo Progresívne Slovensko a pán Ódor. Takže iba na margo toho a na doplnenie niektorých konkrétnych čísel. Ďakujem.
5. schôdza NR SR - 1.deň - A. dopoludnia
Dátum: 2023-12-05
Poslanec: Goga, Pavol (SMER - SD)
Druh vystúpenia: Vystúpenie s faktickou poznámkou

64. Ďakujem za slovo. Pán poslanec, chcem ti hlavne poďakovať za tvoje kultivované vystúpenie, ktoré bolo z tvojich úst prednesené k takejto škandalóznej téme, si to veľmi vážim, že si zaujal aj taký nadhľad nad týmto všetkým, avšak, bohužiaľ, treba neustále pripomínať tieto veci, ktoré pán Sulík a jeho partia vyviedla v Dubaji. Najmä otázky klientelizmu a rodinkárstvo, ktoré tam bolo. Čo sa týka SaS-ky, nuž ona je už taká, nikoho tu teraz nevidím a nebude sa obhajovať. Vždy sa snažila zbaviť zodpovednosti za všetko, čo na Slovensku vyviedli. Pamätám si na to, ako sa zbavovali zodpovednosti za to, keď padla Radičovej vláda. Oni stáli pri tom. Pamätám si, ako sa zbavovali zodpovednosti za pád Matovičovej vlády. Pamätám si a teraz vidím, že sa zbavujú zodpovednosti aj za svoje "kšefty", ktoré urobili, urobili v Dubaji. A súhlasím s tebou, keď si povedal, že pán Sulík všetko bagatelizuje. Úplne bagatelizuje všetko, dokonca ešte aj povie na nás, že my sme zodpovední za najnižšiu životnú úroveň pomaly v rámci európskej úrovne. Hoci tu tri roky oni bačovali. No a mám taký dojem niekedy z toho, že pán Sulík si myslel, že bude vládnuť a EXPO Dubaj sa zmietne zo stola. Možno aj preto si pripíjal v Dubaji s alkoholom.
23. schôdza NR SR - 6.deň - B. popoludní
Dátum: 2024-12-03
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

2. Ďakujem pekne. Ako som už spomínal v predchádzajúcej faktickej poznámke v tejto sále, v tejto chvíli síce nie, ale pri hlasovaní tu boli, sedí 15 poslancov súčasnej vládnej koalície, ktorí v roku 2016 hlasovali za programové vyhlásenie tretej vlády Roberta Fica a toto programové vyhlásenie vlády v kapitole Politika boja proti korupcii obsahovalo aj záväzok zavedenia takzvanej hmotnej zodpovednosti. Takže sú to títo poslanci: Dušan Galis, Marián Kéry, Ján Kvorka, Ján Podmanický, Peter Šuca, Vladimír Baláž, Dušan Jarjabek, Dušan Muňko, Róbert Puci, Jozef Valocký, Jaroslav Baška, Peter Náhlik, Jana Vaľová, Dušan Tittel a Karol Farkašovský. Takže týmto návrhom teraz v podstate plníme programové vyhlásenie vlády, za ktoré hlasovali títo ľudia v roku 2016 a toto je akási druhá šanca pre nich, pre týchto pätnástich poslancov, aby pre hmotnú zodpovednosť aj niečo konkrétne urobili.
23. schôdza NR SR - 6.deň - A. dopoludnia
Dátum: 2024-12-03
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

8. Ďakujem pekne za slovo. Budem teraz citovať z jedného programového vyhlásenia vlády: "Vláda vytvorí podmienky pre zavedenie osobnej hmotnej zodpovednosti osôb nakladajúcich s verejnými zdrojmi. Vláda pripraví návrh zákona s cieľom dosiahnuť, aby vopred určené kategórie osôb s priamymi rozhodovacími právomocami vo vzťahu k správe majetku štátu boli viazané jednotným štandardom hmotnej zodpovednosti za zverené zdroje. Na tieto účely vláda určí štandard osobnej hmotnej zodpovednosti nie na nižší, ako je štandard odbornej starostlivosti podľa Obchodného zákonníka, určí kategórie osôb, ktoré budú takýmto štandardom viazané, zákonnou úpravou zabezpečí, aby tento štandard bol povinnou súčasťou aktov upravujúcich výkon činnosti týchto osôb pri správe majetku štátu a vytvorí procesné pravidlá umožňujúce efektívnu súdnu ochranu nárokov štátu voči osobám, ktoré takýto štandard nedodržia." Tipnite si, kolegovia, z programového vyhlásenia ktorej vlády je tento citát. Z programového vyhlásenia vlády Roberta Fica, tretej vlády Roberta Fica, v ktorej boli aj niektorí súčasní poslanci a dve strany súčasnej vládnej koalície SNS a strany SMER. Čiže viacerí poslanci za tento záväzok zriadiť zákonom hmotnú zodpovednosť aj hlasovali v roku 2016 v programovom vyhlásení vlády. Len niektoré mená poslancov, ktorí sedia aj teraz v Národnej rade, napríklad pán poslanec Dušan Galis, Marián Kéry, Ján Kvorka, Ján Podmanický, Peter Šuca, Vladimír Baláž, Dušan Jarjabek, Dušan Muňko, Róbert Puci, on už tu sedí za stranu HLAS, samozrejme, a tak ďalej, každý si to môže nájsť na stránke Národnej rady. Takže smelo môžte aj dnes.
23. schôdza NR SR - 5.deň - B. popoludní
Dátum: 2024-12-02
Poslanec: Grendel, Gábor (SLOVENSKO)
Druh vystúpenia: Vystúpenie v rozprave

219. Ďakujem pekne za slovo. Pre doplnenie tých informácií chcem povedať, že 27. marca 1996 Slovenská národná rada prijala zákon o nemorálnosti a protiprávnosti komunistického systému, odporúčam každému si úvodné paragrafy tohto zákona prečítať. Ja odcitujem len ods. 3 z § 1 pre krátkosť času, a síce: „Komunistický režim a tí, ktorí ho aktívne presadzovali, upierali občanom možnosť slobodne vyjadriť politickú vôľu, nútili ich skrývať vlastné názory na dianie v štáte, nútili ich verejne vyhlasovať svoj súhlas aj s tým, čo považovali za klamstvo a zločin, a to prenasledovaním alebo hrozbou perzekúcie voči ním samotným, ich rodinám a blízkym. Systematicky a trvalo porušoval ľudské práva a slobody, pričom obzvlášť závažným spôsobom utláčal niektoré skupiny občanov na základe ich politických názorov, náboženského presvedčenia a príslušnosti k určitej sociálnej skupine. Porušoval základné princípy demokratického právneho štátu, medzinárodné zmluvy a aj svoje vlastné zákony, čím postavil vôľu a záujmy komunistickej strany a jej predstaviteľov nad zákony. Používal k perzekúcii občanov všetky mocenské nástroje, a to najmä: popravoval, vraždil a väznil občanov vo väzniciach a táboroch nútených prác, pri vyšetrovaní a v dobe väzenia používal brutálne metódy vrátane fyzického mučenia a psychického mučenia a vystavovania neľudským útrapám, zraňoval a usmrcoval občanov pri pokusoch o útek do cudziny," a tak ďalej a tak ďalej. A ešte citát z ods. 4 tohto paragrafu: „Komunistická strana Československa, ako aj Komunistická strana Slovenska nezabránila svojim členom a ich pomáhačom páchať zločiny, a to aj na ľudských práva a slobodách." Takýto bol komunistický režim zločinný, a preto sa snažíme odškodniť tých ľudí, ktorí počas tohto režimu trpeli.